গলায় রুদ্রাক্ষের মালা ছিল, ধস্তাধস্তিতে ছিঁড়তে পারত, আমাকে ফাঁসানো হয়েছে, বিচারককে জানাল সঞ্জয়

কলকাতা: আর জি কর (RG Kar Hospital) খুন ও ধর্ষণ কাণ্ডে দোষী সাব্যস্ত সিভিক ভলান্টিয়ার (Civic Volunteer) সঞ্জয় রায় (Sanjay Roy)। শনিবার বিচারক অনির্বাণ দাস এই রায় দেন। তাতে সঞ্জয় বিচারককে জানায়, আমার গলায় রুদ্রাক্ষের মালা ছিল। ধস্তাধস্তিতে তা ছিঁড়ে যেতে পারত। আমি কিছু করিনি। আমি গরিব আমাকে ফাঁসানো হয়েছে। তখন বিচারক তাঁকে বলেন, আপনি যা বলার সোমবার বলবেন। এর আগেও প্রিজন ভ্যান থেকে একই দাবি করেছিলেন সঞ্জয়। সোমবার এই মামলায় সাজা (Punishment) ঘোষণা হবে। গত ৯ অগাস্ট আরজি কর হাসপাতালের মধ্যে তরুণী ডাক্তারকে নৃশংসভাবে খুন ও ধর্ষণ করা হয়। সেই ঘটনায় কলকাতা পুলিশ গ্রেফতার করে সঞ্জয়কে। সিবিআইও চার্জশিটে সঞ্জয়কেই একমাত্র দোষী বলে জানায়। ১৬২ দিনের মাথায় এদিন রায় ঘোষণা করেন বিচারক।

এই ঘটনার পর তোলপাড় হয় দেশ। বিচার চেয়ে পথে নেমেছিলেন নাগরিকরা। আন্দোলনে নামেন জুনিয়র ও সিনিয়র ডাক্তাররা। ১৪ অগাস্ট রাত দখলে নামেন মহিলারা। এই রায়ের দিকে তাকিয়ে ছিলেন সবাই। এমনকী দোষীর ফাঁসির দাবিতে পথে নেমেছিলেন রাজ্যের মুখ্যমন্ত্রী মমতা বন্দ্যোপাধ্যায়ও।